16 Dipokano tsa Bokeresete di re naya sebaka se se molemo sa go bontsha gore re amega ka bagodi. (Bafilipi 2:4; Bahebera 10:24, 25) A re ipha nako ya go tlotla le batho ba ba godileng ka dinako tseo? Le fa go ka tswa go le molemo go ba botsa ka botsogo jwa bone, a re ka dira gore re ba “neye mpho nngwe ya semoya,” gongwe ka go ba tlotlela maitemogelo mangwe a a kgothatsang kgotsa ntlha nngwe e e tswang mo Dikwalong? E re ka bagodi bangwe ba sa kgone go tsamaya go le kalo, re tla bo re bontsha bopelonomi fa re ya kwa go bone go na le go lebelela gore e nne bone ba tlang kwa go rona. Fa e le gore ga ba utlwe sentle, re ka nna ra tshwanelwa ke gore re bue re iketlile fa re bua le bone le gone ka tsela e e utlwalang sentle. Mme gore re “kgothatsane” le bone ka tsela ya mmatota, re tshwanetse go reetsa ka kelotlhoko fa motho yo o godileng a bua le rona.—Baroma 1:11, 12.